SKRIFTLIG FORESPØRGSEL E-0428/01

af Mauro Nobilia (UEN) til Kommissionen

(16. februar 2001)

Om: Kontrol vedrørende forbud af afsætning og anvendelse af benmel i foder til drøvtyggere

Efter at der blev konstateret udbrud af bovin spongiform encephalopati (BSE) i 1986, og denne sygdom spredes ved anvendelse af benmel i kvægets foder, vedtog Kommissionen i sin beslutning 90/134/EØF(1), at samtlige medlemsstater havde pligt til systematisk at anmelde sygdommen. I tiden efter 1990 blev der vedtaget talrige andre beslutninger med det formål at forhindre eksport og dermed forbrug af kvæg, der ansås for at være en risiko.

Den 27. juni 1994 vedtog Kommissionen beslutning 94/381/EF(2), hvormed den forbyder, at drøvtyggere fordres med protein af pattedyrvæv. De seneste tilfælde af BSE, der er konstateret i talrige medlemsstater, viser derimod, at forbudet mod brug af benmel ikke er blevet overholdt.

Endvidere udbetaler Kommissionen betydelige støttebeløb til programmer for kontrol med BSE for at undgå, at risikokødet bliver sendt på markedet. Omvendt ser det ikke ud til, at der findes nogen form for finansiel støtte med henblik på at fremme en strengere kontrol med overholdelsen af forbudet mod at bruge benmel i foderet til drøvtyggerarter.

Kan Kommissionen undersøge, om ovennævnte redegørelse er korrekt?

Agter den at undersøge, hvilke konkrete foranstaltninger medlemsstaterne har truffet for at forbyde afsætning og distribution af benmel, som absolut bør forbydes, da benmelet er den eneste kilde til spredningen af sygdommen?

Er den villig til at undersøge, om det er muligt på fællesskabsplan at foreskrive en nøjere og mere systematisk kontrol af forbudet mod fremstilling og brug af benmel for at undgå, at tilfælde af BSE forekommer igen i den nærmeste fremtid?

Agter den at fastlægge bestemmelser vedrørende udbetaling af støtte til kontrolprogrammer med det formål at forhindre afsætning og brug af benmel?

(1) EFT L 76 af 22.3.1990, s. 23.

(2) EFT L 172 af 7.7.1994, s. 23.

Svar afgivet på Kommissionens vegne af David Byrne

(11. juni 2001)

Beskyttelse af forbrugersundheden er et af Kommissionens vigtigste mål. Enhver potentiel sundhedsrisiko i forbindelse med bovin spongiform encephalopati (BSE) tages yderst alvorligt. I denne forbindelse er der indført en lang række foranstaltninger på fællesskabsplan.

Det er korrekt, at Fællesskabet yder økonomisk støtte til nogle af disse foranstaltninger. Imidlertid har hensigten med foranstaltningerne ikke blot været at føre kontrol med BSE, men også at udrydde sygdommen, beskytte folkesundheden samt yde støtte til oksekødsmarkedet.

Med hensyn til overholdelse af det nylig indførte forbud mod at anvende forarbejdede animalske proteiner i husdyrfoder har Kommissionen allerede modtaget oplysninger fra medlemsstaterne vedrørende forbudets gennemførelse. Oplysningerne er givet som svar på et spørgeskema udsendt til medlemsstaterne den 5. januar 2001. De har gjort det muligt for Kommissionen at danne sig et omfattende indtryk af, hvorledes bestemmelserne gennemføres. Resultaterne har stort set været tilfredsstillende, og en implementeringsrapport blev forelagt medlemsstaterne den 29. januar 2001.

Medlemsstaterne har ansvaret for gennemførelsen og overholdelsen af fællesskabsretten. Den måde, hvorpå de løser disse opgaver, kontrolleres af inspektører fra Levnedsmiddel- og veterinærkontoret, som besøgte medlemsstaterne med dette formål i december 2000 og begyndelsen af 2001. Afrapporteringen af disse kontrolbesøg forventes afsluttet og offentliggjort på Internettet om kort tid. En ny inspektionsrunde er allerede under forberedelse. Med hensyn til ovennævnte forbud kræver

artikel 3(4) i Kommissionens beslutning 2001/9/EF af 29. december 2000 om kontrolforanstaltninger, der er nødvendige for gennemførelsen af Rådets beslutning 2000/766/EF om en række beskyttelsesforanstaltninger over for overførbare spongiforme encephalopatier og fodring med animalsk protein(1), at der foretages dokumentkontrol og test af fodermidler og foderblandinger i hele produktions- og distributionskæden for at sikre, at forbudet overholdes.

Der er ingen planer om at yde støtte til kontrol af overholdelsen af forbudet mod at afsætte og anvende fodertyper, der indeholder animalsk protein.

(1) EFT L 2 af 5.1.2001.